የከተማ ሴቶች የሰላም እሴት ግንባታ ላይ የሚያተኩር የምክክር መድረክ በሃዋሳ ተካሄደ
የሴቶችን ተሳታፊነት የማረጋገጥና የማሳደግ ተግባር ላይ ትኩረት ማድረግ እንደሚገባ የከተማ ልማትና ኮንስትራክሽን ሚኒስትር ኢንጂነር አይሻ መሀመድ በዚሁ ወቅት ገልፀዋል፡፡የከተማ ልማትና ኮንስትራክሽን ሚኒስቴር ፣ የደቡብ ብሄር ብሄረሰቦችና ህዝቦች ክልላዊ መንግስትና የሃዋሳ ከተማ አስተዳደር የጋራ ትብብር ባዘጋጁትና የከተማ ሴቶች የሰላም እሴት ግንባታ ላይ ባተኮረው የምክክር መድረክ ላይ የመክፈቻ ንግግር ያደረጉት ኢንጂነር አይሻ በከተማ ልማትና የሰላም ግንባታ ስራ ላይ እኛ ሴቶች ቀጥተኛ ተሳታፊ መሆን ያለብን የአለማችንን ግማሹን ህዝብ ስለምንወክል ብቻ ሳይሆን በሰላም መደፍረስ ምክንያት ለበርካታ ችግሮች ቀጥተኛ ተጋላጭ በመሆናችንም ጭምር ነው ብለዋል፡፡ሚኒስትሯ አክለውም በዓለም ላይ የታየው ተሞክሮም ይህንኑ የሚያመላከት በመሆኑ የከተሞቻችን ዕድገት ጋር ከሴቶችን እኩልነትና ተጠቃሚነት ጋር ያለው ትስስር ለማጥበቅ በርትተን መስራት ይጠበቅብናል ነው ያሉት ብለዋል፡፡በምክክር መድረኩ ላይ ተገኙት የሳይንስና የከፍተኛ ትምህርት ተቋማት ሚኒስቴር ሚኒስትር ፕሮፌሰር ሂሩት ወ/ማርያም በበኩላቸው፤ ሴቶች በተፈጥሮ በተሰጣቸው ፀጋና ትሩፋት ትውልዱን ከእኩይ አስተሳሰብ በራቀ መንገድ ማሳደግና መቅረፅ፣ ብሎም ለፍቅር ተገዢና ሩህሩህ አድርጎ ለማሳደግ ትልቅ ሚና ያላቸው በመሆኑ በሙሉ አቅማቸው ሊጠቀሙበት ይገባል ብለዋል፡፡በዚህ የምክር መድረክ ላይ የተገኙት በደቡብ ብሄር ብሄረሰቦችና ህዝቦች ክልላዊ መንግስት በምክትል ርዕሰ መስተዳደር ማዕረግ የከተማ ልማትና ኮንስትራክሽን ቢሮ ኃላፊ አቶ ክፍሌ ገ/ ማርያም በከተማ ልማት ስራዎች የሴቶችን ተሳትፎና ተጠቃሚነት ማሳደግ የግድ መሆኑን ጠቅሰው ፤ ለዚህም እየተሰራ መሆኑን ተናግረዋል፡፡የሃዋሳ ከተማ ምክትል ከንቲባ አቶ ጥረቱ በየነም ሴቶችን በበቂ ሁኔታ ያላካተተ ልማት ውጤታማ እንደማይሆን በመግለፅ በከተማዋ በሚካሄዱ የልማት እንቅስቃሴዎች ሁሉ ሴቶችን ታሳቢ ባደረገ መልኩ እንዲመራ ትኩረት ሰጥተናል ብለዋል፡፡የከተማ ሴቶች በሰላም እሴት ግንባታ ላይ ያላቸውን ሚና በተመለከተ በተዘጋጀው መድረክ ላይ የፕላንና ልማት ኮሚሽን ኮሚሽነር ዶ/ር ፍፁም አሰፋ ፣ የከተማ ልማትን ኮንስትራክሽን ሚኒትስር ዴኤታዎችና ከየክልሉ የተወጣጡ ተሳታፊዎች የተገኙ ሲሆን ፤የመወያያ ፅሁፍም ቀርቦ ውይይት እንደተካሄደበት ከከተማ ልማትና ኮንስትራክሽን ሚኒስቴር ያገኘነው መረጃ ይጠቁማል፡፡